**NAJMLAJŠI**

Devet jih je rodila pod streho slamnato,

devet jih je vzgojila, kot mladi hrasti so.

Jih zvesto je učila ljubiti kmečki stan,

a vendar vsi po svetu odšli so neki dan.

Ostala z možem sama na rodni zemlji sta,

kot je bilo pred leti, ko sta k poroki šla.

Ljubezen le do zemlje ostala jima je,

spomini večno lepi in ranjeno srce.

A danes jima sonce je posijalo spet,

v očeh prižgalo radost in v srcih sreče cvet.

Najmlajši se je vrnil iz mesta spet domov,

pripeljal ženo, dete pod stari kmečki krov.